Ерриге Оьрсийчохь санна Къилбаседа Кавказера «дальнобойщикаш» олу яккхийчу машенийн долахой юьстах ца бисна,»Платон» цIе йолчу,токхамаш бойтучу раж-дIахIоттамна дуьхьало еш дIахьучу гулам-акцешна. “Тхо дуьхьал ду ца богIу токхамаш байтарна, совнаха ял яккхарна» бохуш акцеш дIаехьна ДегIастанахь а,ГIебартойн-Балкхаройхь а, Кхарачийн-Черкасахь а,ХIирийн махкахь а,кхечу кIошт-гIаланашкахь а. Махкарчу Iедалхоша бечу тIеIаткъамца доьзна цу боламехь жигаралла гайта йиш йоцуш, мелла а юьстаха бисна нохчийн яккхийчу машенийн долахой. Бакъдерг аьлча царалахь цхьаболчара каде дакъалаьцна лула-куларчу мехкашкахь дIахьучу дуьхьалонан акцешкахь,амма махкахь ду бохучу Iедало машенаш дIаяхар биста кхаччалц кхерам тесча,церан цIабахка дезна, кхечу къаьмнийн векалш,шайн белхан накъостий къинтIера а баьхна. Цу кепара Прохладни гIалара цIаван дезначех цхьаъ ву Новр кIоштера «Ман» олучу машенан урхалча Ахьмад. Цуо дийцарехь вайнехан шоферашна шатайпа некъ карийна шайн резадацар дIадовзийта –цара шайн цIахь дIахIиттийна латтош ю машенаш. Ахьмад дийцарехь гена некъ бадийна баханчу нохчашлахь дукха бу кхечаьрца яхь лоцуш,тайп-тайпанчу кIошташкахь, машенаш дIахIиттийна лаьтташ. Ахьмад ву дуьйцуш. Яккхий машенаш тIехь берш резабоцург хIун ду аьлча цуо дийцира.